CV:n rakenteen on hyvä olla pitkälti ennalta arvattava, sillä on tärkeää että sen lukija eli rekrytoija tai palkkaava esihenkilö pystyy löytämään haluamansa tiedot asiakirjasta nopeasti. CV:ssä on aina oltava ensimmäisenä yhteystiedot eli nimi, osoite, sähköpostiosoite ja puhelinnumero. Tämän jälkeen tulee vetävä henkilökohtainen profiili eli tiivistelmä, joka on 3-5 rivin mittainen. Tiivistelmän jälkeen tulee työkokemus, paitsi mikäli olet vastavalmistunut ja sinulla ei ole työkokemusta. Tällöin koulutus tulee ensin. Normaalitilanteessa työkokemuksen jälkeen tulee koulutus. Muut osiot tulevat koulutuksen jälkeen harkinnan mukaan, eli esimerkiksi kurssit voivat olla hyvinkin tärkeitä, tai joillakin aloilla saavutukset tai julkaisut.